  Майя Бывальцева Удмурт кыллэсь нуналзэ нырысьсэ пусъён ужрадъёс 27-тӥ шуркынмонэ Ижкарын укмыс интыын ортчозы. Со сяна, егит азьветлӥсьёс Москваын но Венгриын акциос радъяны мылкыд каризы, ивортэ элькунысь Печатья но калыке ивортодэт вӧлмытонъя агентстволэн пресс-службаез. Геннадий Красильниковлэн музей-квартираяз - удмурт кылын дунтэк экскурсиос: Удмуртиысь Йӧскалык театрын – вылӥ дышетсконниысь студентъёс понна «Васьлей» выль спектаклэн усьтэм репетициез, «Катанчи сьӧрын» экскурсия; Удмурт кун университетлэн лыдӟетъюртаз – истори тодосъя докторен, «О судьбе удмуртского народа» книгалэн автореныз Карл Пономарёвен пумиськон. (Радъяло Удмурт кылосбуръя, финно-угроведениея но журналистикая институтэн ӵош); Удмуртиысь Йӧскалык лыдӟетъюрт – шер пумиськылӥсь удмурт книгаосын адӟытон; Кузебай Герд нимо йӧскалык гимназиын – удмурт мультфильмъёсты возьматон, нылпиослы удмурт кырӟанъёсты кылзон, 8-11 классъёсын дышетскисьёсын «Узы-боры» фильмез учкон но отын шудӥсьёсын пумиськон, «Удмурт кыл мон понна» акция; Удмуртиысь кун филармониын – «Шулдыр ӝыт» ансамбль К. Герд нимо гимназиысь нылпиослы мастер-класс ортчытоз; «Удмурт дунне» газет – «Гожтӥськы ачид но гожты эштэ» челенӝ. Со понна газетлы гожтӥськем сярысь квитанцие мерлыко вотэсбаме интыяно но эшъёслы ӧтён лэзёно; «Кенеш» журнал – «Удмурт литература кыллэн туннэез но азьланез» котырес ӝӧк. Чеберлыко киужъёсъя элькун юртлэн гастростудияз 18 часын - «Быжтэм парсьпи» визьбур шудон («Слабое звено» шудон выллем). Удмурт кыллэсь нуналзэ пусйыны малпазы анай кыллэсь инлыксэ (статуссэ) будэтон вылысь. Сыӵе мылкыд туэ 18-тӥ куартолэзе Алабгоын удмуртъёслэн улосвылкуспо конференциязы чузъяськиз. 27-тӥ шуркынмонэ юнме шорысь ӧз быръе – ӵапак та нуналэ удмурт кыл элькунын кун кыл луиз. Удмурт кыллэсь нуналзэ озьы ик пусйыны малпало Москваын, Венгриын но Польшаын. Тодэ вайытом, «Удмурт нылкышно кенеш» огазеяськон но Пичи Пурга ёрос лыдӟетъюрт Анайлэн нуналэзлы но Удмурт кыллэн нуналэзлы сӥзем «Анае гурзэ эстэм, дыр, но...» интернет-акциез ялӥзы.  Тегъёс: Мерлык Ижкар Удмуртия удмуртъёс удмурткыл  